Karen Jespersen (V), 1997-12-05:
Jeg kan lige begynde med at give hr. Poul Nødgaard et svar:
Det er ikke meningen, at de penge, der er sat af her, skal gå til amterne og til sygehusene.
Et af problemerne har jo været, at der ikke har været plejehjemspladser nok, men i takt med at der bliver bygget flere plejeboliger, vil det jo også være muligt at komme hurtigere ud fra de langtidsmedicinske afdelinger.
Og i takt med at der bliver bygget flere aflastningspladser - det er jo noget af det, som sundhedsministeren også har lagt op til med nogle ændrede regler - så kommer de hen i en aflastningsbolig, der ligger sammen med andre plejeboliger, og hvor man er mere indrettet til at tage sig af svage ældre, end man nødvendigvis er på hospitalet.
Men jeg vil i hvert fald sige, at i det omfang der er et problem, så er det ikke et, der skal løses for de penge her.
Jeg har været meget, meget glad for den store støtte, der har været til forslaget her, for jeg mener egentlig, at vi er ved at være inde på noget, der kan hjælpe os med at få has på nogle af de problemer, der stadig væk er i hjemmehjælpen, uden at falde i hverken centralismens eller decentralismens grøft.
Skismaet mellem det centrale og det decentrale er jo ikke kun et skisma, vi kender på ældreområdet, på hjemmehjælpsområdet, det er et, vi kender på mange forskellige områder i takt med den meget kraftige decentralisering, vores samfund har været igennem, og jeg synes, at vi nu er ved at finde nogle veje, der gør, at vi kan sikre en bedre og mere ensartet og gennemskuelig kvalitet i de ydelser, vi har i et meget decentralt samfund.
For mig er det her et meget vigtigt forslag, fordi det er med til at holde kommunalbestyrelserne fast på, hvad det er for et serviceniveau, man tilbyder borgerne i den kommune, hvor de nu bor.
Kommunens borgere kan så få klar besked om, hvad det er for en service, kommunalbestyrelsen er enig om at tilbyde borgerne, og derfor bliver kommunen nødt til at stå ved den.
På den måde får vi det også gjort tydeligere, hvad det er for problemer, der hænger sammen med, at niveauet eventuelt er for lavt i en kommune, og hvad det er for problemer, der hænger sammen med, at udførelsen af kommunalbestyrelsens beslutninger er for dårlig, at ledelsen er for dårlig, og at styringen er for dårlig.
Jeg vil sige til fru Karen Højte Jensen og også til andre, at der jo ikke er sat penge af i lovforslaget her, og det hænger også sammen med, at det ikke er meningen, at det her lovforslag skal koste 250 mio. kr.
Og det er jo som bekendt sådan, at kommunerne kun får penge, i det omfang vi pålægger dem nye opgaver.
Men et kernepunkt i det her forslag er jo at holde kommunerne fast på, hvad det er for en service, de har besluttet i kommunen, således at man også kan sørge for, at den bliver udført.
Og i det omfang, der ligger opgaver nu, ja,
så skal kommunerne jo have penge til det, og de penge vil i givet fald blive givet over bloktilskuddene, fordi det vil være nye opgaver, der er indbygget i hjemmehjælpen.
Men jeg synes, det er meget vigtigt at holde fast i, at det her er en håndsrækning, en hjælp, til kommunerne, så de får nogle bedre redskaber til at få en større klarhed over det politisk bestemte serviceniveau i kommunen og dermed også få det gjort tydeligere, hvilke problemer der måtte være i selve udførelsen af hjemmehjælpen, og dermed også hvordan de kan tackles.
Der er forskellige spørgsmål, som egner sig bedst til at blive afklaret i udvalgsarbejdet.